Aanklag van moord geëis ná 2 in gru-botsing sterfDie ongelukstoneel (Foto: Verskaf) Die Padverkeersbestuurskorporasie (RTMC) het Woensdag ŉ beroep op die owerhede gedoen om die jong man wat “ŉ luukse Duitse sedan in Vereeniging laat verongeluk het” van moord aan te kla. Maroela Media het vroeër berig die voorval het Maandagoggend in Houtkopweg in Vereeniging, Gauteng, plaasgevind. ŉ Video van die oomblikke voor die ongeluk waartydens die twee passasiers die bestuurder van die motor aanpor op nóg vinniger te ry, is intussen op sosiale media rondgestuur. Nie een van die insittendes dra ŉ veiligheidsgordel nie. Simon Zwane, woordvoerder vir RTMC, het gesê dit word beweer dat ŉ BMW M4 betrokke was in ŉ resies met ŉ ander voertuig kort voor die bestuurder beheer oor die motor verloor het en teen ŉ boom gebots het. “Die bestuurder is op die toneel in hegtenis geneem en het Maandag in die hof verskyn op aanklag van bestuur onder die invloed van alkohol en strafbare manslag,” het Zwane gesê. Makhosini Msibi, uitvoerende hoof van RTMC, het gesê dié ongeluk demonstreer hoe jong mense versuim om verantwoordelikheid vir hul eie en ander motoriste se veiligheid te neem wanneer hulle eers agter die stuur van hul vinnige motors inskuif. “Elke naweek begrawe ouers hul geliefdes wat sterf as gevolg van opsetlike, onaanvaarbare en onverantwoordelike gedrag van bestuurders wat die reëls van die pad minag. Dit moet end kry.” Volgens Msibi is daar bloedmonsters van die beskuldigde geneem vir analise en doen die RTMC nou ŉ beroep op die Nasionale Vervolgingsgesag (NVG) om die aanklag van strafbare manslag na moord te verander indien daar vasgestel word “dat die bestuurder van die voertuig ten tyde van die ongeluk onder die invloed van drank of ŉ ander middel was”.